Ǹnyie anə́ ó ńkə́ kwí á ńnǎm yā Ńtondôbə Zambá woe ǎ yi wa və́, á wáyi wóge ai wa á ngab elíg, á wāyi kə́ lōŋ mvóg, ngə́ ńyián ó sɔ́ wā nâ: “Maa mayi nâ mə́ bi ǹkúkúmá ákyāí mə́yɔŋ mə́sə məvɔ́g mə́ bə̄lə́”, 15wayi yanga naa Ǹtondôbə nyémēn ényē á və́ wa ńkúkúmá ā yi tɔ́b nə́ ó dzóe wa, wayi tɔ́b ḿbɔ́g yǎ bə̄bə́nyɔ̄ŋ, ńnye wǎyi tə́lē naa á dzóe wa á étīē ńkúkúmá, təge tɔ́b ńnə̄ŋ yǎ á sə́ kig mod yǎ áyōm dóe nə́ á bɔ ǹkúkúmá woe. 16Mvéndé é tɔbɔgɔ hə nâ tə a bulu tə́lē bikabilí, tə a dúgan ai ayɔŋ á Égîptɛn nə́ a néne ǹsə̌ŋ bikabilí wóé, ású Ńtondôbə a ngákad wa nâ: Tə nâ o bǎd bǔ fəg yā ádúgan á zēn te. 17Tə a bulu ǹkundǎ bīníngá á ndá dzīé; bə́ zā dzɔ́ŋɔ́lɔ́ nyē ǹnə́m. Tə a bulu akúmá ńnəməná, mvɔ́d ai mɔní. 18Ámōs a bɛ̄d á étɔá ńkúkúmá, a yi dúgán til á kálara, ású díé nyémēn, é mvéndé mātə́lé nyī, bəfadǎ yā mvóg Lévi bə́ láŋā nyé dzɔ̄ a tilíg. 19Tə a kân ai dzɔ, a láŋá dzɔ amǒs ósə̄ yā ńtīé enyiŋ wóé, nə́ á yəm mbádā Ńtondôbə Zambá wōé, a nyiege bíbúg bísə̄ yā é mvéndé nyī, a dzálagǎ fə məbéndé mə́sə̄ yā étē. 20Ńdzɔ yǎyi bɔ̌ naa á bɔ təge bə́dē ńlō á zāŋ bə̄bə́nyāŋ ai ǹnə́m mə́bún, ńdɔ̄ fə ǎ yi wulu anə́ mə̄béndé mə́tē máyi, təge sâla á ḿbɔ̄ ńnōm ngə́ á ḿbɔ̄ ńgāl, éyə̄ məlú mə́ enyiŋ móé máyi yab étē á étɔá ńkúkúmá yā Ísraɛ̂l, tɔ ású díé, tɔ ású bɔ́n bóé.